Matías Viña

Matías Nicolás Viña Susperreguy (sündinud 9. novembril 1997 Empalme Olmoses) on Uruguay jalgpallur, kes mängib vasakkaitsjana Brasiilia kõrgliigaklubis Flamengo ja Uruguay jalgpallikoondises.

Ta alustas klubikarjääri Uruguay klubis Nacional, mille meeskonnas debüteeris ta Uruguay kõrgliigas 2017. aastal. Nacionali põhikoosseisu liikmeks sai ta 2019. aastal. 2019. aastal tuli ta Nacionaliga ka Uruguay meistriks.

2020. aastal liitus ta Brasiilia kõrgliiga klubiga Palmeiras. Ta võitis klubiga 2020. aasta hooajal Brasiilia karikavõistlused ja Lõuna-Ameerika klubide sarja Copa Libertadorese. Lisaks valiti Viña 2020. aasta Lõuna-Ameerika klubijalgpalli sümboolsesse koosseisu.

2021. aasta juunis sõlmis ta viieaastase lepingu Itaalia kõrgliigaklubiga Roma.https://www.transfermarkt.com/matias-vina/profil/spieler/439072 (vaadatud 19.8.2021) Teise hooaja alguses jäi Viña Roma meeskonnas enamasti pingile ning 2023. aasta jaanuaris läks ta laenule Inglismaa kõrgliigaklubisse Bournemouth. Seal laenul olles lõi ta 15. aprillil 2023 värava Tottenham Hotspuri ja 6. mail värava Londoni Chelsea vastu. Hooaja 2023/24 esimeses pooles oli ta laenul Itaalia kõrgliigaklubis Sassuolo.

2024. aasta jaanuaris naasis Viña Brasiilia kõrgliigasse ja sõlmis lepingu Flamengoga.

2017. aastal tuli Viña Uruguay kuni 20-aastaste koondisega Lõuna-Ameerika omavanuste meistriks. Uruguay rahvuskoondises tegi ta debüüdi 6. septembril 2019 sõprusmängus Costa Rica vastu. Ta kuulus Uruguay koondisse 2021. aasta Copa Américal ja 2022. aasta maailmameistrivõistlustel.

 Saavutused 
Nacional
Uruguay Primera División: 2019
Supercopa Uruguaya: 2019
Palmeiras
Copa do Brasil: 2020
Campeonato Paulista: 2020
Copa Libertadores: 2020
Roma
UEFA Euroopa Konverentsiliiga: 2021–22
Flamengo
Campeonato Carioca: 2024

 Viited 

Kategooria:Uruguay jalgpallurid
Kategooria:Sociedade Esportiva Palmeirase mängijad
Kategooria:AS Roma mängijad
Kategooria:AFC Bournemouthi mängijad
Kategooria:US Sassuolo Calcio mängijad
Kategooria:Clube de Regatas do Flamengo mängijad
Kategooria:Campeonato Brasileiro Série A mängijad
Kategooria:Serie A mängijad
Kategooria:Premier League'i mängijad
Kategooria:Sündinud 1997